Sametinget mener FeFo må ettergi forpaktningsavgiften til foreninger og lag som gjør en aktiv innsats mot pukkellaksinvasjonen. Totalt forvalter FeFo og forpakterne over 50 elver i Finnmark og det er i 2023 forventet en betydelig økning av pukkellaks. FeFo har ved unntakstilfeller muligheter til å ettergi forpaktningsavgiften jfr punkt 3.1 i retningslinjene til Finnmarkseiendommen som gjelder forpaktning av vassdragene.

Pukkellaksinvasjonen er et slikt unntakstilfelle, og som grunneier bør FeFo gjøre alt i sin makt for å bistå lag og foreninger i kampen mot den uønskede arten. Derfor må FeFo i tillegg til å følge opp sin egen strategi mot pukkellaks, la være å kreve inn avgift fra forpaktere som gjør en aktiv innsats mot pukkellaksen.

Dersom det er hindringer i veien for ettergivelse av forpaktningsavgiften, må FeFo bruke noe av overskuddet sitt for å forsøke å minske den økologiske katastrofen som er på vei. FeFo har de siste årene hatt et årlig overskudd på mellom 4 og 8 millioner kroner.

Sametinget er klar på at det først og fremst er et statlig ansvar å forhindre oppgang av en uønsket art i våre vassdrag, men alle parter må bidra i denne alvorlige situasjonen. Vi anmoder derfor Sametingsrådet om snarest å konsultere med FeFo om bevilgning til tiltak mot pukkellaks.